Broj: 711-I-748-M-128/22-04-19

Zagreb, 09. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Doriana Labinjana, ravnatelja Lučke uprave Umag-Novigrad**,na 163. sjednici održanoj dana 09. ožujka 2022.g. daje sljedeće

**MIŠLJENJE**

1. **Sukladno članku 7. točki d.) ZSSI-a, obvezniku Dorianu Labinjanu, ravnatelju lučke uprave Umag-Novigrad zabranjeno je uz plaću za obnašanje navedene dužnosti primiti dar za djecu, božićnicu, regres, bonus za ostvarene rezultate, jubilarnu nagradu, uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznik Doriano Labinjan, ravnatelj Lučke uprave Umag-Novigrad, pored plaće za obnašanje navedene dužnosti primi dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te da koristi službeno računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti budući da navedeni primici ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

Obrazloženje

Zahtjev za davanjem mišljenja Povjerenstva podnio je obveznik Doriano Labinjan, ravnatelj Lučke uprave Umag-Novigrad. U Povjerenstvu zahtjev je zaprimljen 03. ožujka 2022. pod poslovnim brojem 711-U-3380-M-128/22-01-4, povodom kojeg se vodi predmet broj M-128/22.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici ZSSI-a. Slijedom navedenog i Doriano Labinjan temeljem obnašanja navedene dužnosti dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit mogu li ravnatelji lučkih uprava kao obveznici ZSSI-a pored plaće ostvarivati i pravo na isplatu i drugih materijalna prava radnika propisanih odredbama Zakona o radu, Pravilnicima o radu poslodavca ili ugovorenim kolektivnim ugovorima i ugovorima o radu (jubilarna nagrada, regres, nagrada za božićne blagdane i slično). Nadalje, obveznik navodi da su ravnateljima lučkih uprava, do stupanja na snagu ZSSI-a, ugovorima o radu ugovorene osnove i mjerila za obračun i isplatu plaće bili različito ugovoreni, a pretežito vezivanjem na odredbe kolektivnih ugovora za državne službenike i namještenike ili službenike i namještenike lokalnih (regionalnih) samouprava ili pak pravilnicima o radu lučkih uprava. Obveznik navodi da su osnovice za izračun njihovih plaća bile propisane na način da su te osnovice iste kao za te službenike i namještenike pa postavlja upit da li i nakon stupanja na snagu ZSSI-a ti obveznici nastavljaju primati plaću čija se osnove i mjerila utvrđuju kao i do dana stupanja na snagu toga zakona. Nadalje, obveznik navodi da u slučaju prestanka obnašanja dužnosti ravnatelja lučkih uprava, a time posljedično i prestanka njihova ugovora o radu, isti ostvaruju analogno pravo koje je propisano odredbom članka 15. Zakona o obvezama i pravima državnih dužnosnika, odnosno ako takvo pravo nemaju postavlja upit da li njihovim ugovorima o radu može biti ugovorena posebna otpremnina.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Slijedom navedenog, ravnatelji lučkih uprava kao obveznici ZSSI-a ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, financiranje poslijediplomskih studija od strane tijela u kojem obnašaju dužnost kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici mogu primiti dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), koristiti službeno računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, ostvariti povećanje osnovice plaće za navršene godine radnog staža, te plaćanje edukacija povezanih s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

Povjerenstvo ističe kako navedeni primici ili predstavljaju troškove koji su povezani s obnašanjem javne dužnosti ili se radi o različitim oblicima potpora i pomoći te je stoga njihov primitak dopušten jer se ne radi o primicima dodatnih naknada za poslove obnašanja javne dužnosti.

Povjerenstvo ističe i kako navedeni obveznici imaju pravo i primitka otpremnine budući da ista ne predstavlja dodatnu naknadu za obnašanje javne dužnosti, ukoliko je to uređeno ugovorom o radu, sukladno općem aktu ustanove.

Isto tako, iako obveznici nemaju pravo na podmirenje police dopunskog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost te da bi raskid ugovora o dopunskom zdravstvenom osiguranju mogao imati štetne posljedice za ugovaratelja osiguranja, te bi stoga obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

U odnosu na upit obveznika vezano uz izračun osnovica plaće ravnateljima lučkih uprava Povjerenstvo ukazuje kako nije nadležno odlučivati o načinu i visini isplate plaće obveznicima ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Doriano Labinjan, elektronička dostava
2. Objava na internetskoj stranici Povjerenstva
3. Pismohrana